།སྔགས་འཆང་ངག་གི་དབང་པོ་ཀུན་དགའ་རིན་ཆེན་གྱི་ཀུན་རིག་གི་ཆོག་ཁྲིགས་ཆེན་མོ་གསུང་རྩོམ་གནང་འཕྲོ་ལས་ལོགས་སུ་བཀོད་པའི་དབང་ཆོག་བཞུགས།། ན་མོ་གུ་རུ་ཨ་ནནྡ་རཏྣ་ཡ། འདིར་ངན་སོང་ཐམས་ཅད་ཡོངས་སུ་སྦྱོང་བ་ཀུན་རིག་རྩ་བའི་དཀྱིལ་འཁོར་དུ་སློབ་མ་དབང་བསྐུར་བྱ་བ་ནི། སློབ་མ་འོས་སུ་གྱུར་པ་གཅིག་ནས་ཉི་ཤུ་རྩ་ལྔའི་བར་ཟུང་དུ་མ་གྱུར་པ་ཁྲུས་ཀྱི་དོན་དུ་ཆབ་བཏང་སྟེ་གྲལ་ལ་འཁོད་པ་ལ། ལས་ཀྱི་སློབ་མས་མེ་ཏོག་བཀྱེ་བསྡུ་ཚར་བ་དང་། སློབ་དཔོན་གྱིས། འོ་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་ཁྱབ་བདག་རྣམ་སྣང་ཆེན་པོའི་གོ་འཕང་ཐོབ་པར་བྱ། དེའི་ཆེད་དུ་ངན་སོང་ཐམས་ཅད་ཡོངས་སུ་སྦྱོང་བ་ཀུན་རིག་རྣམ་པར་སྣང་མཛད་ཀྱི་དཀྱིལ་འཁོར་དུ་དབང་བསྐུར་བ་ཟབ་མོ་གསན་སྙམ་པ་བྱང་ཆུབ་ཀྱི་མཆོག་ཏུ་ཐུགས་བསྐྱེད་པ་དང་། ཆོས་གསན་པའི་ཀུན་ཏུ་སྤྱོད་པ་རྣམས་ཀྱང་རྡོ་རྗེ་ཐེག་པའི་གཞུང་ལུགས་དྲི་མ་མེད་པ་ནས་ཇི་ལྟར་འབྱུང་བ་བཞིན་གསལ་བཏབ་སྟེ་གསན་པར་ཞུ། དེ་ལ་འདིར་ཡང་དག་པར་རྫོགས་པའི་སངས་རྒྱས་རྣམས་ཀྱིས་གདུལ་བྱ་སོ་སོའི་བསམ་པ་དང་། ཁམས་དང་། བག་ལ་ཉལ་དང་རྗེས་སུ་མཐུན་པར་ཆོས་ཀྱི་རྣམ་གྲངས་བསམ་གྱིས་མི་ཁྱབ་པ་ཞིག་གསུངས་ཀྱང་། དེ་རྣམས་ཀྱི་ནང་ནས་མཆོག་ཏུ་གྱུར་པ་རྡོ་རྗེ་ཐེག་པ་ཡིན་ཞིང་། དེ་ལ་རྒྱུད་སྡེ་གསུམ་དང་། བཞི་དང་ལྔ་དང་། དྲུག་ཏུ་འདོད་པ་ལ་སོགས་མང་དུ་ཡོད་པ་ལས། རྒྱུད་སྡེ་གསུམ་པ་རྣལ་འབྱོར་གྱི་རྒྱུད་ཡིན། དེ་ལ་ཡང་རྩ་རྒྱུད། བཤད་རྒྱུད། ཆ་མཐུན་གྱི་རྒྱུད་སྡེ་རྣམ་པ་གསུམ་ལས། ད་ལན་འདིར་སྐབས་སུ་བབ་པ་ཆ་མཐུན་ཀྱི་རྒྱུད་ཀྱི་ཁོངས་སུ་གཏོགས་པ་ངན་སོང་ཐམས་ཅད་ཡོངས་སུ་སྦྱོངས་བའི་རྒྱུད་ཀྱི་རྒྱལ་པོ་ཆེན་པོ། གྲུབ་ཆེན་ཀུན་སྙིང་གིས་བཀྲལ་བའི་རྗེས་སུ་འབྲངས་ནས། རྒྱུད་དེའི་བརྟག་པ་དང་པོའི་དངོས་བསྟན། བསྟན་བྱའི་གཙོ་བོར་གྱུར་པ་ཀུན་རིག་རྩ་བའི་དཀྱིལ་འཁོར་དུ་མངོན་པར་དབང་བསྐུར་བ་སྒྲུབ་པར་བྱེད་པ་ལ། གང་གི་དབང་བསྐུར་སློབ་དཔོན་ནི། །སྔགས་དང་རྒྱུད་དང་མན་ངག་ཤེས། །ཆོ་གའི་ལས་ལ་རབ་ཏུ་མཁས། །སྙིང་རྗེས་སློབ་མ་རབ་འཛིན་པ། །དབང་བསྐུར་བ་ཡི་སློབ་དཔོན་མཆོག །ཅེས་གསུངས་པ་ལྟར་གྱི་མཚན་ཉིད་ཅི་རིགས་དང་ལྡན་པ་ཞིག་དགོས་ཤིང་། གང་ལ་དབང་བསྐུར་བའི་སློབ་མ་ཡང་། དད་དང་སྙིང་རྗེས་སེམས་རབ་དུལ། །རྣམ་རྟོག་ཉུང་ཞིང་བློ་དང་ལྡན། །སྔགས་ཀྱི་ལམ་མཆོག་དོན་གཉེར་བ། །མཐུན་ཞིང་གྲངས་དང་ལྡན་པར་བཟུང་། །ཞེས་པ་ལྟར་གྱི་མཚན་ཉིད་ཅི་རིགས་དང་ལྡན་པ་ཉི་ཤུ་རྩ་ལྔ་མན་ཆད་ངེས་པར་དགོས་པ་ཡིན། ཇི་ལྟར་བསྐུར་བའི་ཆོ་ག་ལ་སློབ་དཔོན་གྱི་བྱ་བ་དང་། སློབ་མའི་བྱ་བ་གཉིས་ཀྱི། དང་པོ་སློབ་དཔོན་གྱི་བྱ་བ་ནི། མཆོད་པ་བྱིན་རླབས་སྔོན་དུ་འགྲོ་བས་བདག་བསྐྱེད་བཟླས་པ་དང་བཅས་པ། བུམ་པ་བསྒྲུབ་པ། མདུན་བསྐྱེད་བསྒྲུབ་ཅིང་མཆོད་པ། འཇིག་རྟེན་པ་ལ་གཏོར་མ་བཏང་བ། བདག་ཉིད་འཇུག་ཅིང་དབང་བླང་བ། བདག་བསྒྲུབ་ཅིང་བཟླས་པ་བྱ་བ་རྣམས་སྔོན་དུ་ལེགས་པར་སོང་ནས། ད་ཁྱེད་རང་རྣམས་ཀྱི་ངོ་སྐལ་དུ་གྱུར་པ། གཉིས་པ་སློབ་མའི་བྱ་བ་ལ། སློབ་མ་སྟ་གོན་འཇུག་པ་དང་བཅས་པ་དང་། དངོས་གཞི་དབང་བསྐུར་བ་གཉིས་ལས། དང་པོ་སློབ་མ་སྟ་གོན་གྱི་ཆོས་རྣམས་ཞུ་བའི་ཡོན་དུ་མཎྜལ་ཞིག་འབུལ་བ་ཞུ། དེ་ལྟར་མཎྜལ་ཕུལ་ནས་མེ་ཏོག་དང་བཅས་པས་ཐལ་མོ་སྦྱར་ཏེ་གསོལ་བ་འདེབས་པ་འདིའི་རྗེས་ཟློས་ལན་གསུམ་གྱི་བར་དུ་མཛོད། དགའ་ཆེན་ཁྱོད་བདག་སྟོན་པ་སྟེ། །སོགས་ལན་གསུམ། སྟ་གོན་འཇུག་པ་དང་བཅས་པ་རྣམས་ལ་ཆོས་བཅུ་བདུན་ཡོད་པ་ལས། ཐོག་མར་རྒྱུན་བཤགས་སྔོན་དུ་འགྲོ་བ་ཅན་གྱི་སེམས་བསྐྱེད་པའི་དོན་དུ་དམིགས་པ་འདི་བཞིན་དུ་མཛོད། མདུན་གྱི་ནམ་མཁར་བླ་མ་དང་གཉིས་སུ་མེད་པའི་ཀུན་རིག་རྩ་བའི་དཀྱིལ་འཁོར་གྱི་ལྷ་སུམ་ཅུ་རྩ་བདུན་མགྲོན་ཐབས་ཀྱི་ལྷ་དང་བཅས་པ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བའི་སྤྱན་སྔར་ཁྱེད་རང་རྣམས་འཁོད་ནས་སྡིག་པ་བཤགས་པ་ལ་སོགས་པའི་ཡན་ལག་བདུན་པ་བགྱིད་སྙམ་པས་འདིའི་རྗེས་ཟློས་མཛོད། དབང་མེད་བདག་གིས་མི་དགེ་བགྱིས་པ་དང་། །སོགས་ལན་གསུམ། དེ་ལྟར་རྒྱུད་དག་པར་བྱས་ནས། ནང་གི་སེམས་བསྐྱེད་པའི་དོན་དུ་སློབ་དཔོན་གྱིས། ས་མ་ཡ་ཨཱཿ ཞེས་བརྗོད་པས་ཁྱེད་རང་རྣམས་ཀྱི་སྙིང་ཀར་ཀུན་རྫོབ་བྱང་ཆུབ་སེམས་ཀྱི་ངོ་བོ་ཟླ་བའི་དཀྱིལ་འཁོར་ཉ་གང་བ་ལྟ་བུའི་སྟེང་དུ། དོན་དམ་བྱང་ཆུབ་སེམས་ཀྱི་རང་བཞིན་རྡོ་རྗེ་དཀར་པོ་རྩེ་ལྔ་པ་འོད་ཟེར་རབ་ཏུ་འཕྲོ་བ་དང་བཅས་པ་རེ་གསལ་ལམ་སྟེ་བྱུང་བའི་མོས་པ་མཛོད། དེ་ཉིད་སློབ་དཔོན་གྱི་སྙིང་ཁར་རྡོ་རྗེ་བཞག་པའི་སྒོ་ནས་བརྟན་པར་བྱས་པའི་མོས་པ་མཛོད། ཅེས་བརྗོད་ཅིང་སློབ་མའི་སྙིང་ཁར་རྡོ་རྗེ་བཞག་ལ། ཨོཾ་སུ་ར་ཏེ་སོགས་བརྗོད། དེ་ནས་དམ་ཚིག་དང་སྡོམ་པ་འཛིན་པ་ལ་རིགས་ལྔ་སྤྱི་དང་སོ་སོའི་དམ་ཚིག་གཉིས་སུ་འདུས་པ་ལས། སྤྱིའི་དམ་ཚིག་ནི་གཞན་དོན་རྫོགས་པའི་བྱང་ཆུབ་ཐོབ་པར་བྱའོ་སྙམ་པའི་སྨོན་པ་དང་། དེའི་ཆེད་དུ་ཉེས་སྤྱོད་ཐམས་ཅད་སྡོམ་པ་དང་། དགེ་བ་ཆོས་བསྡུད་དང་། སེམས་ཅན་དོན་བྱེད་རྣམས་བསྒྲུབ་པར་བྱ་སྙམ་པ་འཇུག་པ་སེམས་བསྐྱེད་པ་རྣམས་ཡིན་ཞིང་། སོ་སོའི་དམ་ཚིག་ནི་རྣམ་སྣང་གི་དམ་ཚིག་ཏུ། དཀོན་མཆོག་གསུམ་མི་འབྲལ་བར་འཛིན་པ་དང་། མི་བསྐྱོད་པའི་དམ་ཚིག་ཏུ་རྡོ་རྗེ་དྲིལ་བུ་ཕྱག་རྒྱའི་དེ་ཁོ་ན་ཉིད་དང་། བླ་མ་དང་བཞི་འཛིན་པ། རིན་ཆེན་འབྱུང་ལྡན་གྱི་དམ་ཚིག་ཏུ་ཆོས་ཀྱི་སྦྱིན་པ། ཟང་ཟིང་གི་སྦྱིན་པ། མི་འཇིགས་པ་སྐྱབས་ཀྱི་སྦྱིན་པ། བྱམས་པའི་སྦྱིན་པ་སྟེ་ཉིན་ལན་གསུམ། མཚན་ལན་གསུམ་དུ་གཏོང་བ། འོད་དཔག་མེད་ཀྱི་དམ་ཚིག་ཏུ་ཕྱི་བྱ་སྤྱོད། གསང་བ་རྣལ་འབྱོར་རྒྱུད། ཉན་ཐོས། རང་རྒྱལ། བྱང་ཆུབ་སེམས་དཔའི་ཐེག་པ་རྣམས་འཛིན་པ། དོན་ཡོད་གྲུབ་པའི་དམ་ཚིག་ཏུ་གོང་གི་དམ་ཚིག་སྡོམ་པ་རྣམས་ལ་ནན་ཏན་གྱི་སྒོ་ནས། བླ་མ་དཀོན་མཆོག་ལ་མཆོད་པའི་ལས་ཅི་ནུས་སུ་བྱ་བ་རྣམས་ཡིན། དེ་ལྟར་ཤེས་པར་བྱས་ནས་རིགས་ལྔ་སྤྱི་དང་བྱེ་བྲག་གིས་བསྡུས་པའི་དམ་ཚིག་དང་སྡོམ་པ་རྣམས་འཛིན་སྙམ་པས་འདིའི་རྗེས་ཟློས་མཛོད། ཇི་ལྟར་དུས་གསུམ་མགོན་པོ་རྣམས། །སོགས་ལན་གསུམ། དེ་ལྟར་སེམས་བསྐྱེད་ནས། སྔགས་དང་ཕྱག་རྒྱས་བྱིན་གྱིས་རླབས་པའི་དོན་དུ་སློབ་དཔོན་གྱིས་རིགས་གསུམ་སྤྱིའི་སྔགས་རྒྱས་ཁྱེད་རང་རྣམས་ཀྱི་གནས་གསུམ་དུ་གཏུགས་པ་ལ་བརྟེན་ནས། ལུས་ངག་ཡིད་གསུམ་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཀྱི་ངོ་བོར་བྱིན་གྱིས་བརླབས་པའི་མོས་པ་མཛོད། ཅེས་བརྗོད་ཅིང་སློབ་དཔོན་གྱི་ཐལ་མོ་སློབ་མའི་དཔྲལ་བར་རེག་ལ། ཨོཾ་བྷྲི་ཏ་སོགས་དང་། ཐལ་མོ་སྙིང་ཁར་སྦྱར་བ་མགྲིན་པར་བཞག་ལ། ཨོཾ་ཏྲཊ་ཏྲཊ་སོགས་དང་། རྡོ་རྗེ་བསྡམས་པ་ལས་གུང་མོ་གཉིས་དང་མཐེ་བོང་ཆེ་ཆུང་རྣམས་བརྐྱངས་ཏེ་རྩེ་སྦྱར་བ་སྙིང་ཁར་བཞག ཨོཾ་ཚིནྡྷ་ཚིནྡྷ་སོགས་བརྗོད། དེ་ལྟར་སྒོ་གསུམ་གྱི་བྱིན་གྱིས་བརླབས་ནས། སྙིང་ཁ་ལྐོག་མ་ཁ་ཕྱོགས་དང་། །དཔྲལ་བ་མཛོད་སྤུ་རྣ་བ་གཉིས། །མགོ་བོ་གཙུག་ཕུད་དཔུང་བ་གཉིས། །སྣ་དང་སྐེད་པ་པུས་མོ་བོལ། །ལོང་བུ་སྣ་ཡི་རྩེ་མོ་དང་། །མིག་གཉིས་དང་ནི་གསང་བའི་གནས། །ཞེས་པ་ལྟར་གྱི་དཔྲལ་བ་མཛོད་སྤུ་གཅིག་ཏུ་བྱས་པའི་གནས་ཉི་ཤུ་རྩ་གཉིས་སུ་སློབ་དཔོན་གྱི་ཁུ་ཚུར་སྟེང་འོག་ཏུ་རེ་མོས་ཀྱིས་ཁ་སྦྱར་ཏེ་གནས་དེ་དག་ཏུ་རེག་ཅིང་། ཨོཾ་བཛྲ་ཨ་དྷི་ཏིཥྛ་ཛྙཱ་ན་ས་མ་ཡེ་ཧཱུྃ་ཞེས་བརྗོད་པ་ལ་བརྟེན་ནས། སྙིང་ཁ་ལ་སོགས་པའི་གནས་དེ་དང་དེ་དག་རྡོ་རྗེའི་རང་བཞིན་དུ་བྱིན་གྱིས་བརླབས་པའི་མོས་པ་མཛོད། དེ་ནས་ཁྱེད་རང་རྣམས་རྡོ་རྗེ་སེམས་དཔར་གྱུར་པའི་མོས་པ་མཛད་ནས་ང་རྒྱལ་འཛིན་པ་འདིའི་རྗེས་ཟློས་མཛོད། ཨོཾ་བཛྲ་སཏྭ་ཧྃ། ཞེས་བརྗོད་པ་ལ་བརྟེན་ནས་རང་ཉིད་རྡོ་རྗེ་སེམས་དཔའི་ང་རྒྱལ་འཛིན་པ་སྟེ་དེ་རྣམས་ནི་བྱིན་གྱིས་བརླབས་པ་ཡིན། སྨོན་ལམ་གདབ་པ་ནི། རང་གི་འདས་མ་འོངས་ད་ལྟ་དུས་གསུམ་དུ་བསགས་པའི་དགེ་བའི་རྩ་བ་རྣམས་ཀྱི་མཐུ་དང་ནུས་པ་ལ་བརྟེན་ནས་སེམས་ཅན་ཐམས་ཅད་སངས་རྒྱས་ཀྱི་གོ་འཕང་ཐོབ་པར་གྱུར་ཅིག་སྙམ་པས་ཐལ་མོ་སྦྱར་ཏེ་འདིའི་རྗེས་ཟློས་མཛོད། བདག་གི་དགེ་བའི་རྩ་བ་འདིས་སོགས་བརྗོད། དེ་ལྟར་བརྗོད་ནས་ཟབ་མོའི་ཆོས་བཤད་པའི་སྒོ་ནས་སྤྲོ་བ་བསྐྱེད་པ་འདི་ལ་གསན་པས་ཁྱབ་པར་གདའ། འཇིག་རྟེན་དུ་ནི་ཀུན་མཁྱེན་དག །སོགས་བརྗོད། དེའི་དོན་འདི་ཡིན་ཏེ་འཇིག་རྟེན་ན་གང་དཀོན་ན་ཨུ་དུམ་ཝ་རའི་མེ་ཏོག་དཀོན། དཀོན་པ་ལྟར་སངས་རྒྱས་འཇིག་རྟེན་དུ་འབྱོན་པ་དཀོན། དེ་ལས་ཀྱང་ཆོས་གསུང་བ་དཀོན། ཆོས་ཀྱི་ནང་ནས་ཀྱང་གསང་སྔགས་རྡོ་རྗེ་ཐེག་པ་གསུང་བ་དཀོན། དེ་ལྟར་དཀོན་པ་ལྟར་ཕན་ཡོན་ཆེན་པོ་དང་ལྡན་པ་ཡིན་ཏེ། དཀྱིལ་འཁོར་ཆེན་པོ་མཐོང་བ་ཙམ་གྱི་མོད་ལ། བསྐལ་པ་བྱེ་བ་དཔག་ཏུ་མེད་པ་ནས་བསགས་པའི་སྡིག་སྒྲིབ་ཐམས་ཅད་འདག་པར་འགྱུར་ན། དབང་བླངས་ཏེ་དམ་ཚིག་དང་སྡོམ་པ་ལ་ནན་ཏན་དུ་བྱས་ནས་ལམ་སྒོམ་པ་ལ་བརྩོན་པ་བསྐྱེད་ན་འཁོར་བའི་སྡུག་བསྔལ་ལས་ཐར་པ་ལྟ་ཅི་སྨོས། དེ་བས་ན་ཁྱེད་རང་རྣམས་ཀྱིས་རྙེད་པའི་མཆོག་ལེགས་པར་རྙེད་ཅིང་། རྒྱལ་བ་སྲས་དང་བཅས་པ་རྣམས་ཀྱི་མཁྱེན་བརྩེ་ནུས་གསུམ་གྱིས་ཡོངས་སུ་བཟུང་སྟེ། དེ་རིགས་སུ་སྐྱེ་བཞིན་པར་གྱུར་པས་ཐེག་པ་ཆེན་པོའི་ལམ་མཆོག་འདི་ལ་བརྟེན་ནས་སངས་རྒྱས་ཀྱི་གོ་འཕང་མྱུར་དུ་ཐོབ་པར་འགྱུར་བས་བློ་འདི་ལས་གཞན་དུ་མ་འགྱུར་བར་དགའ་བ་དང་སྤྲོ་བ་རྒྱ་ཆེན་པོ་སྒོམ་པར་མཛོད་ཅིག དེ་ལྟར་སྤྲོ་བ་བསྐྱེད་ནས་བསྲུང་བ་བྱ་བའི་སླད་དུ་སློབ་དཔོན་གྱིས། འཇིག་རྟེན་གསུམ་རྒྱལ་གྱི་སྔགས་རྒྱ་ཁྱེད་རང་རྣམས་ཀྱི་གནས་གསུམ་དུ་གཏུགས་ཤིང་། ཨོཾ་བཛྲ་སཏྭ་ཀྲོ་དྷ་སོགས་ལན་གསུམ་བརྗོད། དེ་ལྟར་གནས་གསུམ་དུ་གཏུགས་པ་ལ་བརྟེན་ནས། ཁྱེད་རང་རྣམས་ཀྱི་ལུས་ངག་ཡིད་གསུམ་དང་། དབང་ལེན་པ་ལ་བར་དུ་གཅོད་པ་ཐམས་ཅད་ཉེ་བར་ཞི་བར་བྱིན་གྱིས་བརླབས་པའི་མོས་པ་མཛོད། དེ་ལྟར་བར་ཆད་བསྲུང་བ་རྣམས་ཀྱིས་སློབ་མ་སྟ་གོན་གྱི་ཆོ་ག་སོང་ནས། འཇུག་པའི་ཆོས་རྣམས་ཞུ་བའི་ཡོན་དུ་མཎྜལ་ཞིག་འབུལ་བ་ཞུ། དེ་ལྟར་མཎྜལ་ཕུལ་ནས། ཁྱེད་རང་རྣམས་སྔོན་ཆད་བཅོམ་ལྡན་འདས་ཀུན་རིག་རྣམ་པར་སྣང་མཛད་ཀྱི་དཀྱིལ་འཁོར་དུ་མ་ཞུགས་པའམ། ཞུགས་ཀྱང་བསྐྱར་ནས་འཇུག་པའི་མཚོན་བྱེད་དུ་དར་ཡུག་དམར་པོ་རེས་གདོངས་བཅིངས་པའི་མོས་པ་མཛོད། ཨཱ་ཁྃ་ཝི་ར་ཧཱུྃ་ཞེས་པས་གདོང་བཅིངས་ནས་དཀྱིལ་འཁོར་གྱི་ལྷ་དང་མཇལ་བ་དེའི་ཚེ་ཕྱག་སྟོང་པར་མཇལ་དུ་མི་རུང་བས་ན། ཨུ་དུམ་ཝ་ར་ལ་སོགས་པའི་མེ་ཏོག་ཕྲེང་བ་རེ་ཕྱག་བརྟེན་གྱིས་སླད་དུ་བྱིན་པའི་མོས་པ་མཛོད། ཨཱ་ཁྃ་ཝི་ར་ཧཱུྃ། དེ་ལྟར་བྱིན་ཏེ་འདིའི་རྗེས་ཟློས་མཛོད། ཨོཾ་བཛྲ་ཨ་དྷི་ཏིཥྛ་ཧཱུྃ། ཞེས་བརྗོད་པས་ཁྱེད་རང་རྣམས་རྡོ་རྗེ་སེམས་དཔར་ལམ་སྟེ་གྱུར་པར་མོས་ནས། ཁྱེད་རྣམས་ཀྱི་ལག་པ་རྡོ་རྗེ་བསྡམས་པ་ལས་གུང་མོ་གཉིས་མཉམ་དུ་བརྐྱངས་པ་རྡོ་རྗེ་འཛིན་མའི་ཕྱག་རྒྱས་རྡོ་རྗེ་མེ་ཏོག་བཟུང་ནས་དཀྱིལ་འཁོར་གྱི་ཕྱོགས་ལ་དབུ་དུད་པ་ཙམ་དང་བཅས་པས་འདིའི་རྗེས་ཟློས་མཛོད། ཨོཾ་བཛྲ་ས་མ་ཡ་ཧཱུྃ། ཞེས་བརྗོད་པས་དཀྱིལ་འཁོར་གྱི་ཤར་སྒོའི་ནང་དུ་འཁོད་པའི་མོས་པ་མཛོད། དེ་ནས་ཡེ་ཤེས་དབབ་པའི་དོན་དུ་དམིགས་པ་འདི་བཞིན་དུ་མཛོད། དཀྱིལ་འཁོར་གྱི་ལྷ་ཚོགས་ལ་གུས་འདུད་དྲག་པོ་ཞིག་བྱས་པས། གཙོ་བོ་ལ་སོགས་པ་ལྷ་རྣམས་ཀྱི་ཐུགས་ཀ་ནས་དེ་བཞིན་གཤེགས་པ་ཐམས་ཅད་ཀྱི་ཐུགས་ཡེ་ཤེས་ལྔའི་རང་བཞིན་ཧཱུྃ་གི་རྣམ་པ་ཚད་མེད་གྲངས་མེད་བསམ་གྱིས་མི་ཁྱབ་པ་བྱོན་ནས། ཁྱེད་རང་རྣམས་ཀྱི་ལུས་ལ་ཆར་ཆེན་པོ་བབས་པ་བཞིན་སིབ་སིབ་ཐིམ་པ་ལ་བརྟེན་ནས་ཁྱེད་རང་རྣམས་ཀྱི་སྙིང་ཁར་ཟླ་བའི་དཀྱིལ་འཁོར་གྱི་སྟེང་དུ་དེ་བཞིན་གཤེགས་པ་ཐམས་ཅད་ཀྱི་ཐུགས་གཉིས་སུ་མེད་པའི་ཡེ་ཤེས་ཡི་གེ་ཧཱུྃ་གི་རྣམ་པས་ཞུགས་པ་ལ་བརྟེན་ནས་རྒྱུད་བྱིན་གྱིས་བརླབས་པའི་མོས་པ་མཛོད། སློབ་དཔོན་གྱི་རྡོ་རྗེ་བསྡམས་པའི་ཕྱག་རྒྱ་ཁྱེད་རང་རྣམས་ཀྱི་སྙིང་ཁར་རེག་སྟེ། ཨོཾ་བཛྲ་པྲ་བེ་ཤ་ཡ་ཧཱུྃ། ཞེས་མང་དུ་བརྗོད། ཡེ་ཤེས་ཕབ་པའི་ཉམས་མྱོང་རྒྱུད་ལ་སྐྱེས་པ་དེ་སྤྱི་བོར་རྡོ་རྗེ་རྒྱ་གྲམ་དུ་བཞག་པའི་སྒོ་ནས་བརྟན་པར་བྱས་ཤིང་ཉམས་མྱོང་སྐྱེས་པ་དེ་སུ་ལ་ཡང་མ་སྨྲ་ཞིག ཅེས་དམ་ལ་བཞག་པའི་མོས་པ་མཛོད། ཨོཾ་ཨ་ས་མེ་ཏྲི་ས་མེ་མ་ཧཱ་ས་མ་ཡེ་ཧཱུྃ། ཞེས་བརྗོད་དེ་བརྟན་པར་བྱ་བ་དང་དམ་ལ་བཞག་པར་བྱ་བ་ཡིན། ཞེས་ཐམས་ཅད་ཀྱི་སྤྱི་བོར་རྡོ་རྗེ་རྒྱ་གྲམ་དུ་བཞག དེ་ནས་ཁྱེད་རང་རྣམས་གྲལ་རིམ་བཞིན་བཞེངས་ཏེ། འདི་ན་བཅོམ་ལྡན་འདས་ངན་སོང་ཐམས་ཅད་ཡོངས་སུ་སྦྱོང་བ་གཟི་བརྗིད་ཀྱི་རྒྱལ་པོ་ཀུན་རིག་རྣམ་པར་སྣང་མཛད་འཁོར་དང་བཅས་པའི་དཀྱིལ་འཁོར་བཞུགས་པ་ཡིན་ཏེ། དེའང་གདུལ་བྱ་འདུལ་བའི་ཕྱིར་དུ་གཙོ་བོ་དང་འཁོར་གྱི་རྣམ་པ་ཅན་དུ་བསྟན་པ་ཙམ་མ་གཏོགས་སངས་རྒྱས་ཀྱི་ཡེ་ཤེས་གཅིག་ཉིད་ལས་གྲུབ་པ་ཡིན་པས་བཟང་ངན་ནམ། མཆོག་དམན་གྱི་རྣམ་པ་ཅུང་ཟད་ཙམ་ཡང་མེད་མོད། འོན་ཀྱང་རང་གི་ལས་འབྲེལ་བསགས་པའི་ལྷ་ཞིག་ལ་འབབ་པར་ཤོག་སྙམ་པའི་སྒོ་ནས་འདིའི་རྗེས་ཟློས་མཛོད། སངས་རྒྱས་དངོས་གྲུབ་ཐོབ་བྱའི་ཕྱིར། །བདག་ལ་ཐུགས་བརྩེར་དགོངས་ནས་ནི། །འགྲོ་ལ་ཕན་ཕྱིར་གཙོ་ཆེན་གྱིས། །དམན་པར་དགོངས་ཏེ་བཞེས་སུ་གསོལ། །ཨོཾ་བཛྲ་པྲ་ཏི་གྲིཧྞ་ཧཱུྃ་ཞེས་གཙོ་བོ་ལ་འབུལ་བའི་སྟངས་ཀ་རེ་མཛོད། སློབ་དཔོན་གྱིས་མེ་ཏོག་གི་ཕྲེང་བ་དེ་ཉིད་སྔགས་ཀྱི་ཕྲེང་བར་བྱིན་གྱིས་བརླབས་ནས། ཁྱེད་རང་རྣམས་ཀྱི་སྤྱི་བོར་བཞག་སྟེ་བྱིན་གྱིས་བརླབས་པའི་མོས་པ་མཛོད། ཨོཾ་པྲ་ཏིཙྪ་བཛྲ་ས་མ་ཡ་སཏྭྃ། དེ་ནས་སློབ་དཔོན་གྱིས་ཨོཾ་བཛྲ་ཧ་སྱ་ཨུ་གྷ་ཊ་ཡ་ཧཱུྃ། ཞེས་གདོང་རས་བཀྲོལ་ཏེ། དེ་ལྟར་མི་ཤེས་པའི་མིག་གི་རབ་རིབ་དག་ནས་ཡེ་ཤེས་ཀྱི་མིག་ཐོབ་སྟེ་ཐར་པ་ཆེན་པོའི་དཀྱིལ་འཁོར་མ